title: Odluka Vijeća od 4. rujna 2015. o donošenju stajališta Vijeća o nacrtu općeg proračuna Europske unije za financijsku godinu 2016.

text:
               8.9.2015

               HR

               Službeni list Europske unije

               C 295/2

         ODLUKA VIJEĆA
   od 4. rujna 2015.
   o donošenju stajališta Vijeća o nacrtu općeg proračuna Europske unije za financijsku godinu 2016.
   (2015/C 295/03)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 314. stavak 3., u vezi s Ugovorom o osnivanju Europske zajednice za atomsku energiju, a posebno njegovim člankom 106.a,
   budući da:

               1.

               Komisija je 25. lipnja 2015. podnijela prijedlog koji sadrži nacrt općeg proračuna Europske unije za financijsku godinu 2016. (1),

               2.

               Komisija je 26. lipnja 2015. predstavila pismo izmjene br. 1. za nacrt općeg proračuna za financijsku godinu 2016. (2),

               3.

               Vijeće je razmotrilo prijedlog Komisije s ciljem utvrđivanja stajališta sukladnog, na prihodovnoj strani, s Odlukom Vijeća 2007/436/EZ, Euratom od 7. lipnja 2007. o sustavu vlastitih sredstava Europskih zajednica (3) i, na rashodovnoj strani, s Uredbom Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (4),

         ODLUČILO JE:
   Jedini članak
   Vijeće je 4. rujna 2015. donijelo stajalište Vijeća o nacrtu općeg proračuna Europske unije za financijsku godinu 2016.
   Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/.

      Sastavljeno u Bruxellesu 4. rujna 2015.

            Za Vijeće

            Predsjednik

         J. ASSELBORN

      (1)  COM(2015) 300 završna verzija.

      (2)  COM(2015) 317 završna verzija.

      (3)  SL L 163, 23.6.2007., str. 17.

      (4)  SL L 347, 20.12.2013., str. 884.


title: 82/456/EEZ: Odluka Vijeća od 14. lipnja 1982. o prihvaćanju, u ime Zajednice, preporuke Vijeća za carinsku suradnju o tehničkoj suradnji u carinskim pitanjima

text:
               02/Sv. 019

               HR

               Službeni list Europske unije

               6

         31982D0456

               L 204/25

               SLUŽBENI LIST EUROPSKE UNIJE

               14.06.1982.

      ODLUKA VIJEĆA

   od 14. lipnja 1982.
   o prihvaćanju, u ime Zajednice, preporuke Vijeća za carinsku suradnju o tehničkoj suradnji u carinskim pitanjima
   (82/456/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir preporuku Komisije,
   budući da Zajednica može prihvatiti, s trenutnim učinkom, preporuku Vijeća za carinsku suradnju o tehničkoj suradnji u carinskim pitanjima;
   budući da je ipak preporučljivo navesti poseban način pomoću kojeg će se ona provesti, uzimajući u obzir određene uvjete carinske unije,
   ODLUČILO JE:
   Članak 1.
   Preporuka Vijeća za carinsku suradnju od 18. lipnja 1981. o tehničkoj suradnji u carinskim pitanjima ovime se prihvaća u ime Zajednice i s trenutnim učinkom pomoću sljedećeg posebnog načina provedbe:
   Europska ekonomska zajednica namjerava provoditi tehničku suradnju predviđenu u preporuci u okviru djelovanja Zajednice ili određenih država članica, imajući na umu da institucije Europske ekonomske zajednice nemaju carinsku školu.
   Tekst navedene preporuke priložen je ovoj Odluci.
   Članak 2.
   Predsjednik Vijeća određuje osobu koja će biti ovlaštena obavijestiti Glavno tajništvo Vijeća za carinsku suradnju o prihvaćanju preporuke od strane Zajednice i s trenutnim učinkom, i posebnog načina iz članka 1. pomoću kojega će se ona provesti.

      Sastavljeno u Luxembourgu 14. lipnja 1982.

            Za Vijeće

            Predsjednik

         P. de KEERSMAEKER

   PREPORUKA VIJEĆA ZA CARINSKU SURADNJU
   OD 18. LIPNJA 1981.
   O TEHNIČKOJ SURADNJI U CARINSKIM PITANJIMA
   VIJEĆE ZA CARINSKU SURADNJU,
   uzimajući u obzir opće ciljeve Konvencije o osnivanju Vijeća za carinsku suradnju, a posebno odredbe članka III. o mjerama za postizanje najvišeg mogućeg stupnja usuglašavanja i ujednačenosti u carinskim pitanjima,
   prisjećajući se rasprava na 49. i 50. sjednici Vijeća u Nairobiju (1977.) na kojima je potvrđeno da bi Vijeće trebalo imati aktivniju ulogu s ciljem unapređenja tehničke suradnje između svih razvijenih zemalja i zemalja u razvoju te da ono treba proširiti svoju opću politiku tehničke suradnje,
   primjećujući da stabilan rast svjetske trgovine podrazumijeva stalnu prilagodbu carinskih metoda rada,
   primjećujući da su, iako je pod njegovim pokroviteljstvom sklopljen znatan broj međunarodnih carinskih konvencija, nužne daljnje mjere pored promicanja pristupanja tim ispravama ili njihove ratifikacije kako bi se olakšala međunarodna trgovina,
   uzimajući u obzir zadovoljavajuće rezultate postignute svojom sve većom suradnjom na području carinskih pitanja s drugim vladinim i nevladinim međunarodnim organizacijama,
   uvjereno da je u interesu međunarodne trgovine i da promiče tehničku suradnju,
   uvjereno da je odgovarajuća izobrazba carinskih službenika jedna od pretpostavki za besprijekorno funkcioniranje međunarodne trgovine i turizma,
   želeći da njegovo tajništvo nastavi:

               1.

               surađivati s državama članicama i nečlanicama koje to žele u organizaciji, na dvostranoj i višestranoj osnovi, seminara, tečajeva stručnog osposobljavanja i simpozija na području carinskih pitanja, a posebno što se tiče konvencija i drugih međunarodnih akata koje provodi Vijeće;

               2.

               surađivati s regionalnim i međunarodnim organizacijama u organizaciji regionalnih i međuregionalnih seminara o carinskim pitanjima,

         PREPORUČUJE
   da države, bez obzira na to jesu li članice Vijeća ili ne, i carinske ili gospodarske unije trebaju:

               1.

               predvidjeti mogućnost primanja pripravnika i primanja, ustupanja ili razmjene carinskih stručnjaka i predavača, koristeći u te svrhe kanale Vijeća u onoj mjeri u kojoj je to moguće;

               2.

               razmotriti, prema potrebi i u onoj mjeri u kojoj je to moguće, upis carinskih službenika iz drugih carinskih uprava u njihove nacionalne škole za carinsku izobrazbu;

               3.

               organizirati seminare, tečajeve ili simpozije, koji su dostupni ili namijenjeni sudionicima iz drugih država, o nacionalnim i međunarodnim carinskim zakonima i propisima te o njihovoj primjeni;

               4.

               razmotriti daljnje promicanje aktivnosti čiji je cilj ostvarivanje šire tehničke suradnje na području carinskih pitanja,

         ZAHTIJEVA
   od država, bez obzira na to jesu li članice Vijeća ili ne, i carinskih ili gospodarskih unija koje prihvate ovu preporuku, da obavijeste Glavno tajništvo o svom prihvaćanju, o datumu od kojega će primjenjivati preporuku, i o uvjetima njezine primjene. Glavno tajništvo obavijest šalje carinskim upravama tih država i tim unijama.


title: Odluka Komisije od 5. prosinca 2012. o pravima pristupa Europskoj središnjoj bazi podataka za sigurnosne preporuke i pripadajuće odgovore, uspostavljenoj člankom 18. stavkom 5. Uredbe (EU) br. 996/2010 Europskog parlamenta i Vijeća o istragama i sprečavanju nesreća i nezgoda u civilnom zrakoplovstvu i stavljanju izvan snage Direktive 94/56/EZ  Tekst značajan za EGP

text:
               07/Sv. 23

               HR

               Službeni list Europske unije

               193

         32012D0780

               L 342/46

               SLUŽBENI LIST EUROPSKE UNIJE

         ODLUKA KOMISIJE
   od 5. prosinca 2012.
   o pravima pristupa Europskoj središnjoj bazi podataka za sigurnosne preporuke i pripadajuće odgovore, uspostavljenoj člankom 18. stavkom 5. Uredbe (EU) br. 996/2010 Europskog parlamenta i Vijeća o istragama i sprečavanju nesreća i nezgoda u civilnom zrakoplovstvu i stavljanju izvan snage Direktive 94/56/EZ
   (Tekst značajan za EGP)
   (2012/780/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 996/2010 Europskog parlamenta i Vijeća o istragama i sprečavanju nesreća i nezgoda u civilnom zrakoplovstvu i stavljanju izvan snage Direktive 94/56/EZ (1), a posebno njezin članak 18. stavak 5.,
   budući da:

               (1)

               U skladu s člankom 18. stavkom 5. Uredbe (EU) br. 996/2010, Europska komisija razvila je europsku bazu podataka sigurnosnih preporuka, koja je započela s djelovanjem u veljači 2012.

               (2)

               U skladu s člankom 18. stavkom 5. Uredbe (EU) br. 996/2010, baza podataka navedena u stavku 1. uključuje sve sigurnosne preporuke koje izdaju tijela odgovorna za sigurnosne istrage u skladu s člankom 17. stavcima 1. i 2. kao i pripadajuće odgovore. Također uključuje sigurnosne preporuke koje tijela odgovorna za sigurnosne istrage primaju od trećih zemalja.

               (3)

               U skladu s člankom 7. stavkom 3. točkom (g) Uredbe (EU) br. 996/2010, tijela odgovorna za sigurnosne istrage imaju potpuni pristup bazi podataka navedenoj u stavku 1.

               (4)

               U skladu s člankom 7. stavkom 3. točkom (a) Uredbe (EU) br. 996/2010, Komisija je zatražila mišljenje od europske mreže tijela odgovornih za sigurnosne istrage u civilnom zrakoplovstvu.

               (5)

               Podrazumijeva se da su sigurnosne istrage javne, budući da često završavaju izvješćima o sigurnosnoj istrazi, koja u skladu s Uredbom (EU) br. 996/2010 imaju javni status. Pored toga, sigurnosne preporuke mogu se objavljivati preko pisama, privremenih izjava/izvješća ili sigurnosnih studija. U svim navedenim slučajevima, njihova javna dostupnost predstavlja snažan poticaj za njihove primatelje da na njih odgovore i poboljšaju sigurnost sustava zračnog prometa.

               (6)

               Status odgovora na sigurnosne preporuke nije određen u Uredbi (EU) br. 996/2010,

         DONIJELA JE OVU ODLUKU:
   Članak 1.
   Predmet
   Ovom se Odlukom utvrđuju mjere u vezi s pravima pristupa europskoj bazi podataka sigurnosnih preporuka, uspostavljenoj u skladu s člankom 18. stavkom 5. Uredbe (EU) br. 996/2010 Europskog parlamenta i Vijeća o istragama i sprečavanju nesreća i nezgoda u civilnom zrakoplovstvu, koja sadrži sigurnosne preporuke koje izdaju ili primaju tijela odgovorna za sigurnosne istrage, kao i odgovore na te sigurnosne preporuke.
   Članak 2.
   Status sigurnosnih preporuka
   Sve sigurnosne preporuke koje su sadržane u bazi podataka navedenoj u članku 1. stavljaju se na raspolaganje javnosti preko javnih internetskih stranica.
   Članak 3.
   Status odgovora na sigurnosne preporuke
   1.   Pristup odgovorima na sigurnosne preporuke ograničen je na primatelje sigurnosnih preporuka.
   2.   Svaki primatelj sigurnosne preporuke može zatražiti pristup odgovorima koji su sadržani u bazi podataka navedenoj u članku 1., posebno tijela država članica za civilno zrakoplovstvo i Europska agencija za sigurnost zračnog prometa. Tijela odgovorna za sigurnosne istrage izvan Europske unije također mogu zatražiti pristup odgovorima koji su sadržani u bazi podataka navedenoj u članku 1.
   3.   Primatelji sigurnosnih preporuka upućuju svoj zahtjev Europskoj komisiji.
   4.   Europska komisija ocjenjuje zahtjev i odlučuje o opravdanosti i izvedivosti zahtjeva za svaki pojedini slučaj.
   Članak 4.
   Korištenje informacija iz baze podataka
   Sigurnosne preporuke i pripadajući odgovori ne smiju se koristiti za pripisivanje krivnje ili odgovornosti.
   Članak 5.
   Status događaja u civilnom zrakoplovstvu, povezanih sa sigurnosnim preporukama
   Pristup događajima u civilnom zrakoplovstvu, koji su povezani sa sigurnosnim preporukama navedenima u članku 1., određen je u Uredbi Komisije (EZ) br. 1321/2007 od 12. studenoga 2007. o utvrđivanju provedbenih pravila za upisivanje informacija o događajima koji ugrožavaju sigurnost u civilnom zrakoplovstvu u središnju bazu podataka, razmijenjenih u skladu s Direktivom 2003/42/EZ Europskog parlamenta i Vijeća (2) i Uredbom Komisije (EZ) br. 1330/2007 od 24. rujna 2007. o utvrđivanju provedbenih pravila za širenje informacija zainteresiranim strankama o događajima koji ugrožavaju sigurnost u civilnom zrakoplovstvu iz članka 7. stavka 2. Direktive 2003/42/EZ Europskog parlamenta i Vijeća (3).
   Članak 6.
   Pristup dokumentima i zaštita osobnih podataka
   Ova se Odluka primjenjuje ne dovodeći u pitanje Uredbu (EZ) br. 1049/2001 Europskog parlamenta i Vijeća od 30. svibnja o javnom pristupu dokumentima Europskog parlamenta, Vijeća i Komisije (4).
   Ova se Odluka primjenjuje u skladu s Direktivom 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom prijenosu takvih podataka (5) i Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (6).
   Članak 7.
   Stupanje na snagu
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 5. prosinca 2012.

            Za Komisiju

            Predsjednik

         José Manuel BARROSO

      (1)  SL L 295, 12.11.2010., str. 35.

      (2)  SL L 294, 13.11.2007., str. 3.

      (3)  SL L 295, 14.11.2007., str. 7.

      (4)  SL L 145, 31.5.2001., str. 43.

      (5)  SL L 281, 23.11.1995., str. 31.

      (6)  SL L 8, 12.1.2001., str. 1.


title: Odluka (EU, Euratom) 2015/934 predstavnika vlada država članica od 12. lipnja 2015. o imenovanju jednog nezavisnog odvjetnika Suda

text:
               18.6.2015

               HR

               Službeni list Europske unije

               L 151/24

         ODLUKA (EU, Euratom) 2015/934 PREDSTAVNIKA VLADA DRŽAVA ČLANICA
   od 12. lipnja 2015.
   o imenovanju jednog nezavisnog odvjetnika Suda
   PREDSTAVNICI VLADA DRŽAVA ČLANICA EUROPSKE UNIJE,
   uzimajući u obzir Ugovor o Europskoj uniji, a posebno njegov članak 19.,
   uzimajući u obzir Ugovor o funkcioniranju Europske unije, a posebno njegove članke 253. i 255.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a stavak 1.,
   budući da:

               (1)

               Mandati četrnaestero sudaca i četiriju nezavisnih odvjetnika Suda istječu 6. listopada 2015. Osim toga, broj nezavisnih odvjetnika Suda povećan je Odlukom Vijeća 2013/336/EU (1) na jedanaest, s učinkom od 7. listopada 2015. Potrebno je provesti imenovanja za razdoblje od 7. listopada 2015. do 6. listopada 2021.

               (2)

               Predloženo je imenovanje g. Michala BOBEKA na dužnost nezavisnog odvjetnika Suda.

               (3)

               Odbor osnovan člankom 255. Ugovora o funkcioniranju Europske unije dao je mišljenje o prikladnosti g. Michala BOBEKA za obnašanje dužnosti nezavisnog odvjetnika Suda,

         DONIJELI SU OVU ODLUKU:
   Članak 1.
   G. Michal BOBEK imenuje se nezavisnim odvjetnikom Suda za razdoblje od 7. listopada 2015. do 6. listopada 2021.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 12. lipnja 2015.

            Predsjednica

         I. JUHANSONE

      (1)  Odluka Vijeća 2013/336/EU od 25. lipnja 2013. o povećanju broja nezavisnih odvjetnika Suda Europske unije (SL L 179, 29.6.2013., str. 92.).


title: 2007/768/EZ: Odluka Vijeća od 19. studenoga 2007. o prihvaćanju, u ime Europske zajednice, Protokola o izmjeni Sporazuma o TRIPS-u, sastavljenog u Ženevi 6. prosinca 2005.

text:
               13/Sv. 056

               HR

               Službeni list Europske unije

               104

         32007D0768

               L 311/35

               SLUŽBENI LIST EUROPSKE UNIJE

               19.11.2007.

         ODLUKA VIJEĆA
   od 19. studenoga 2007.
   o prihvaćanju, u ime Europske zajednice, Protokola o izmjeni Sporazuma o TRIPS-u, sastavljenog u Ženevi 6. prosinca 2005.
   (2007/768/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno članak 133. stavak 5. zajedno s prvom rečenicom prvog podstavka članka 300. stavka 2. i drugog podstavka njezinog članka 300. stavka 3,
   uzimajući u obzir prijedlog Komisije,
   uzimajući u obzir suglasnost Europskog parlamenta (1),
   budući da:

               (1)

               Dana 14. studenoga 2001. u Dohi, Četvrto zasjedanje ministarske konferencije Svjetske trgovinske organizacije (dalje u tekstu WTO) usvojilo je Deklaraciju o Sporazumu o TRIPS-u i javnom zdravlju (WTO dok. WT/MIN(01)/DEC/2).

               (2)

               Stavak 6. te Deklaracije upućuje Vijeće TRIPS-a da pronađe žurno rješenje problema o poteškoćama s kojima se mogu suočiti članovi WTO-a s nedovoljnim ili nikakvim proizvodnim kapacitetima u farmaceutskoj industriji u provođenju učinkovite uporabe prisilnog licenciranja na temelju Sporazuma o trgovinskim aspektima prava intelektualnog vlasništva (dalje u tekstu Sporazum o TRIPS-u).

               (3)

               Dana 30. kolovoza 2003. Opće vijeće WTO-a je donijelo privremenu Odluku o provedbi stavka 6. Deklaracije na Sporazum o TRIPS-u i javnom zdravlju.

               (4)

               Stavak 11. te Odluke predviđa da se ta Odluka, uključujući njome odobrena odricanja, za svaku članicu okonča na datum na koji na snagu stupi izmjena Sporazuma o TRIPS-u koja zamjenjuje njezine odredbe za tu članicu.

               (5)

               Kako bi Odluku od 30. kolovoza 2003. pretvorilo u izmjenu Sporazuma o TRIPS-u, Opće vijeće WTO-a je 6. prosinca 2005. donijelo Protokol o izmjeni Sporazuma o TRIPS-u i podnijelo ga je članicama WTO-a na prihvaćanje.

               (6)

               Stavak 3. Protokola predviđa da Protokol članicama bude otvoren za prihvaćanje do 1. prosinca 2007. ili onog kasnijeg datuma kojeg može odrediti Ministarska konferencija.

               (7)

               Komisija je u ime Zajednice sudjelovala u pregovorima o Protokolu.

               (8)

               U skladu s člankom 133. stavkom 5. Ugovora, Zajednica je nadležna za zaključivanje sporazuma u području trgovačkih aspekata intelektualnog vlasništva.

               (9)

               Protokol bi trebao biti prihvaćen u ime Zajednice.

               (10)

               U svojem instrumentu prihvaćanja Zajednica bi trebala također potvrditi, u skladu sa člankom 300. stavkom 7. Ugovora, da će Protokol biti obvezujući za njezine države članice,

         DONIJELO JE OVU ODLUKU:
   Članak 1.
   Ovime se u ime Zajednice prihvaća Protokol o izmjeni Sporazuma o TRIPS-u, sastavljen u Ženevi 6. prosinca 2005.
   Tekst Protokola priložen je ovoj Odluci.
   Članak 2.
   Ovime se ovlašćuje predsjednik Vijeća da odredi osobu opunomoćenu za polaganje instrumenta prihvaćanja Protokola kod glavnog direktora WTO-a.
   Članak 3.
   U svojem instrumentu prihvaćanja Zajednica potvrđuje, u skladu s člankom 300. stavkom 7. Ugovora, da će Protokol biti obvezujući za njezine države članice.

      Sastavljeno u Bruxellesu 19. studenoga 2007.

            Za Vijeće

            Predsjednik

         L. AMADO

      (1)  Suglasnost od 24. listopada 2007. (još nije objavljena u Službenom listu).


title: 2013/457/EU: Odluka Vijeća od 16. rujna 2013. o imenovanju suca Službeničkog suda Europske unije

text:
               18.9.2013

               HR

               Službeni list Europske unije

               L 247/37

         ODLUKA VIJEĆA
   od 16. rujna 2013.
   o imenovanju suca Službeničkog suda Europske unije
   (2013/457/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 257. stavak četvrti,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a stavak 1.,
   budući da:

               (1)

               Na temelju članka 2. i članka 3. stavka 1. Priloga I. Protokolu br. 3 o Statutu Suda Europske Unije, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju, a nakon ostavke gđe Irene BORUTE s učinkom od 1. listopada 2013., sudac Službeničkog suda Europske unije (dalje u tekstu „Službenički sud”) trebao bi se imenovati za razdoblje od 1. listopada 2013. do 30. rujna 2019.

               (2)

               Javni je natječaj za prijave (1) objavljen.

               (3)

               Odbor predviđen člankom 3. stavkom 3. Priloga I. Protokolu br. 3 sastao se 4. i 5. lipnja te 2. i 3. srpnja 2013. Nakon rasprava dao je mišljenje o prikladnosti kandidata za obnašanje dužnosti suca Službeničkog suda, kojemu je mišljenju priložio popis najprikladnijih kandidata s iskustvom visoke razine.

               (4)

               Stoga je primjereno imenovati jednu od osoba s tog popisa za suca Službeničkog suda, na razdoblje od 1. listopada 2013. do 30. rujna 2019., osiguravajući uravnotežen sastav Službeničkog suda među državljanima država članica na što široj geografskoj osnovi te poštujući nacionalne pravne sustave,

         DONIJELO JE OVU ODLUKU:
   Članak 1.
   Gosp. Jesper SVENNINGSEN ovime se imenuje sucem Službeničkog suda Europske unije na razdoblje od 1. listopada 2013. do 30. rujna 2019.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 16. rujna 2013.

            Za Vijeće

            Predsjednik

         L. LINKEVIČIUS

      (1)  SL L 82, 21.3.2013., str. 5.


title: Odluka Vijeća (ZVSP) 2016/2382 od 21. prosinca 2016. o osnivanju Europske akademije za sigurnost i obranu (EASO) i o stavljanju izvan snage Odluke 2013/189/ZVSP

text:
               23.12.2016

               HR

               Službeni list Europske unije

               L 352/60

         ODLUKA VIJEĆA (ZVSP) 2016/2382
   od 21. prosinca 2016.
   o osnivanju Europske akademije za sigurnost i obranu (EASO) i o stavljanju izvan snage Odluke 2013/189/ZVSP
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. stavak 1., članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 18. srpnja 2005. donijelo Zajedničku akciju 2005/575/ZVSP o osnivanju Europske akademije za sigurnost i obranu („EASO”) (1). Ta je zajednička akcija zamijenjena Zajedničkom akcijom 2008/550/ZVSP (2). Zatim je ta zajednička akcija stavljena izvan snage Odlukom Vijeća 2013/189/ZVSP (3).

               (2)

               Vijeće je studenome 2008. usvojilo europski sustav razmjene mladih časnika, koji je osmišljen po uzoru na Erasmus (4) te se dogovorilo da će se provedbena radna skupina sastati u okviru izvršnog akademskog vijeća EASO-a.

               (3)

               Upravljački odbor EASO-a usuglasio se 15. srpnja 2016. o preporukama o perspektivama EASO-a za budućnost.

               (4)

               Aktivnosti osposobljavanja i obrazovanja u okviru EASO-a trebaju se provoditi u području ZSOP-a/ZVSP-a, među ostalim u područjima stabilizacije sukoba, rješavanja sukoba i uvjeta potrebnih za održivi razvoj.

               (5)

               Iako bi osoblje EASO-a trebalo činiti upućeno osoblje, može postojati potreba da se posao administrativnog i financijskog asistenta popuni članom ugovornog osoblja.

               (6)

               Na temelju Odluke Vijeća 2010/427/EU (5) ESVD bi trebao EASO-u pružiti potporu koju je prethodno pružalo Glavno tajništvo Vijeća,

         DONIJELO JE OVU ODLUKU:
   POGLAVLJE I.

      OSNIVANJE, MISIJA, CILJEVI I ZADAĆE

   Članak 1.
   Osnivanje
   Osniva se Europska akademija za sigurnost i obranu („EASO”).
   Članak 2.
   Misija
   EASO osigurava osposobljavanje i obrazovanje u području Zajedničke sigurnosne i obrambene politike (ZSOP) Unije u širem kontekstu Zajedničke vanjske i sigurnosne politike (ZVSP) na europskoj razini radi razvijanja i promicanja zajedničkog razumijevanja ZSOP-a i ZVSP-a među civilnim i vojnim osobljem te radi prepoznavanja i širenja najbolje prakse u odnosu na različita pitanja ZSOP-a i ZVSP-a kroz svoje aktivnosti osposobljavanja i obrazovanja („aktivnosti osposobljavanja i obrazovanja EASO-a”).
   Članak 3.
   Ciljevi
   EASO ima sljedeće ciljeve:

               (a)

               dodatno ojačati kulturu zajedničke europske sigurnosti i obrane unutar Unije te promicati načela utvrđena u članku 21. stavku 1. UEU-a izvan Unije;

               (b)

               promicati bolje razumijevanje ZSOP-a kao ključnog dijela ZVSP-a;

               (c)

               tijelima Unije osigurati stručno osoblje sposobno za učinkovit rad na svim pitanjima ZSOP-a i ZVSP-a;

               (d)

               administracijama i osoblju država članica osigurati stručno osoblje koje je upoznato s politikama, institucijama i postupcima Unije u području ZSOP-a i ZVSP-a;

               (e)

               osoblju misija i operacija ZSOP-a osigurati zajedničko razumijevanje načela rada misija i operacija ZSOP-a i osjećaj zajedničkog europskog identiteta;

               (f)

               osiguravati osposobljavanje i obrazovanje koji odgovaraju potrebama misija i operacija ZSOP-a za osposobljavanje i obrazovanje;

               (g)

               podupirati partnerstva Unije u području ZSOP-a i ZVSP-a, posebno partnerstva s onim zemljama koje sudjeluju u misijama ZSOP-a;

               (h)

               podupirati civilno upravljanje krizama, među ostalim u području sprečavanja sukoba i uspostavljanja ili očuvanja uvjeta potrebnih za održivi razvoj;

               (i)

               promicati europsku inicijativu za razmjenu mladih časnika;

               (j)

               doprinositi promicanju poslovnih odnosa i kontakata među sudionicima aktivnosti osposobljavanja i obrazovanja.

         Prema potrebi, pazi se na osiguravanje usklađenosti s drugim aktivnostima Unije.
   Članak 4.
   Zadaće EASO-a
   1.   U skladu s njegovom misijom i ciljevima, glavne su zadaće EASO-a organiziranje i provedba aktivnosti osposobljavanja i obrazovanja EASO-a u području ZSOP-a i ZVSP-a.
   2.   Aktivnostima osposobljavanja i obrazovanja EASO-a obuhvaćeni su:

               (a)

               osnovni i napredni tečajevi promicanja općeg razumijevanja ZSOP-a i ZVSP-a;

               (b)

               tečajevi za razvoj sposobnosti rukovođenja;

               (c)

               tečajevi kojima se izravno podupiru misije i operacije ZSOP-a, među ostalim prethodno raspoređivanje te osposobljavanje i obrazovanje u okviru misija ili operacija;

               (d)

               tečajevi kojima se podupiru partnerstva EU-a i zemalja koje sudjeluju u misijama i operacijama ZSOP-a;

               (e)

               moduli kojima se podupiru civilno i vojno osposobljavanje i obrazovanje u području ZSOP-a i ZVSP-a;

               (f)

               tečajevi, seminari, programi i konferencije ZSOP-a i ZVSP-a za specijaliziranu publiku ili s naglaskom na posebnu temu;

               (g)

               zajednički moduli koji se održavaju u okviru europske inicijative za razmjenu mladih časnika, po uzoru na program Erasmus.

         Iako formalno nisu aktivnosti osposobljavanja i obrazovanja EASO-a, EASO također podupire i promiče europske semestre i zajedničke magistarske studije koji upotrebljavaju zajedničke module iz prvog podstavka.
   Ostale aktivnosti osposobljavanja i obrazovanja provode se u skladu s odlukama upravljačkog odbora iz članka 9. („upravljački odbor”).
   3.   Osim aktivnosti iz stavka 2., EASO posebno:

               (a)

               podupire odnose koje treba uspostaviti između institucija iz članka 5. stavka 1. uključenih u mrežu iz tog stavka („mreža”);

               (b)

               upravlja sustavom za e-učenje i dalje ga razvija za potporu aktivnostima osposobljavanja i obrazovanja ZSOP-a i ZVSP-a ili, u iznimnim okolnostima, za samostalnu uporabu za aktivnosti osposobljavanja i obrazovanja;

               (c)

               razvija i izrađuje materijale za osposobljavanje i obrazovanje u području ZSOP-a i ZVSP-a koristeći se i već postojećim odgovarajućim materijalima;

               (d)

               podupire udruženje bivših polaznika između bivših sudionika osposobljavanja;

               (e)

               podupire programe razmjene u području ZSOP-a i ZVSP-a između institucija država članica za osposobljavanje i obrazovanje;

               (f)

               djeluje kao administrator odjela za modul Schoolmaster projekta Goalkeeper te doprinosi godišnjim programima osposobljavanja Unije u području ZSOP-a putem tog modula;

               (g)

               pruža potporu upravljanju osposobljavanjem i obrazovanjem u području sprečavanja sukoba, upravljanja civilnim krizama, uspostavljanja ili održavanja uvjeta potrebnih za održivi razvoj i inicijativa reforme sigurnosnog sektora, kao i promicanja kibersigurnosti i osviještenosti o hibridnim prijetnjama;

               (h)

               organizira i vodi godišnju konferenciju mreže, povezujući civilne i vojne stručnjake za osposobljavanje i obrazovanje u području ZSOP-a iz ustanova za osposobljavanje i obrazovanje i ministarstava država članica te, prema potrebi, odgovarajuće vanjske aktere osposobljavanja i obrazovanja;

               (i)

               održava odnose s relevantnim akterima u području slobode, sigurnosti i pravde u području razvoja i suradnje te s relevantnim međunarodnim organizacijama.

         POGLAVLJE II.

      ORGANIZACIJA

   Članak 5.
   Mreža
   1.   EASO je organiziran kao mreža koja povezuje civilne i vojne ustanove, više i visoke škole, akademije, sveučilišta, institucije i druge aktere koji se bave pitanjima sigurnosne i obrambene politike u Uniji kako su ih utvrdile države članice, kao i Institut Europske unije za sigurnosne studije („EUISS”).
   EASO uspostavlja bliske veze s institucijama Unije i odgovarajućim agencijama Unije, posebno:

               (a)

               s Agencijom EU-a za osposobljavanje u području izvršavanja zakonodavstva („CEPOL”);

               (b)

               s Agencijom za europsku graničnu i obalnu stražu („Frontex”);

               (c)

               s Europskom obrambenom agencijom („EDA”);

               (d)

               sa Satelitskim centrom Europske unije („EU SatCen”); i

               (e)

               s Europskim policijskim uredom (Europol).

         2.   Prema potrebi, međunarodne, međuvladine, vladine ili nevladine organizacije mogu dobiti status „pridruženog partnera mreže” („ANP”), čije će detaljne uvjete dogovoriti upravljački odbor.
   3.   EASO djeluje u okviru opće odgovornosti Visokog predstavnika Unije za vanjske poslove i sigurnosnu politiku („VP”).
   Članak 6.
   Uloga Instituta Europske unije za sigurnosne studije
   1.   Kao dio mreže EASO-a EUISS surađuje s EASO-om stavljanjem na raspolaganje svoje stručnosti i kapaciteta za prikupljanje znanja za aktivnosti osposobljavanja EASO-a, među ostalim putem publikacija EUISS-a, unutar granica vlastitih sposobnosti.
   2.   EUISS posebno organizira predavanja koja drže analitičari EUISS-a te doprinosi daljnjem razvoju sadržaja za e-učenje EASO-a.
   3.   EUISS također podupire udruženje bivših polaznika EASO-a.
   Članak 7.
   Pravna sposobnost
   1.   EASO ima pravnu sposobnost potrebnu za:

               (a)

               obavljanje svojih zadaća i postizanje svojih ciljeva;

               (b)

               sklapanje ugovora i administrativnih aranžmana potrebnih za svoje funkcioniranje, uključujući za provedbu upućivanja osoblja i zapošljavanje ugovornog osoblja; nabavu opreme, posebno opreme za nastavu;

               (c)

               vođenje bankovnih računa; te

               (d)

               da bude stranka u sudskom postupku.

         2.   Odgovornost koja može proizaći iz ugovora koje je sklopio EASO pokrivena je financijskim sredstvima koja su mu raspoloživa na temelju članaka 16. i 17.
   Članak 8.
   Struktura
   U okviru EASO-a uspostavlja se sljedeća struktura:

               (a)

               upravljački odbor, koji je odgovoran za cjelokupnu koordinaciju i usmjeravanje aktivnosti osposobljavanja i obrazovanja EASO-a;

               (b)

               izvršno akademsko vijeće („vijeće”), koje je odgovorno za osiguravanje kvalitete i povezanosti aktivnosti osposobljavanja i obrazovanja EASO-a;

               (c)

               direktor EASO-a („direktor”), jedini pravni zastupnik EASO-a, koji je odgovoran za financijsko i administrativno upravljanje EASO-om te za savjetovanje upravljačkog odbora i vijeća u pogledu organiziranja aktivnosti EASO-a i upravljanja njima;

               (d)

               tajništvo EASO-a („tajništvo”), koje pomaže direktoru u obavljanju njegovih zadaća te posebno u pomaganju vijeću da osigura sveukupnu kvalitetu i povezanost aktivnosti osposobljavanja i obrazovanja EASO-a.

         Članak 9.
   Upravljački odbor
   1.   Upravljački odbor koji se sastoji od po jednog predstavnika kojeg imenuje svaka država članica, tijelo je EASO-a koje donosi odluke. Svakog člana odbora može zastupati ili pratiti zamjenik člana.
   2.   Članove upravljačkog odbora na sastancima odbora mogu pratiti stručnjaci.
   3.   Upravljačkim odborom predsjedava predstavnik VP-a koji ima odgovarajuće iskustvo. Sastaje se najmanje četiri puta godišnje.
   4.   Predstavnici zemalja koje pristupaju Uniji mogu prisustvovati sastancima upravljačkog odbora kao aktivni promatrači.
   5.   Direktor, ostalo osoblje EASO-a, predsjedavajući vijeća i, prema potrebi, predsjednici njegovih različitih sastava, kao i predstavnik Komisije i ostalih institucija EU-a, uključujući ESVD, sudjeluju na sastancima upravljačkog odbora, ali nemaju pravo glasa.
   6.   Zadaće upravljačkog odbora jesu:

               (a)

               odobriti i redovito preispitivati aktivnosti osposobljavanja i obrazovanja EASO-a, koje odražavaju usuglašene zahtjeve osposobljavanja i obrazovanja EASO-a;

               (b)

               odobriti godišnji akademski program EASO-a;

               (c)

               odabrati aktivnosti osposobljavanja i obrazovanja koje se trebaju održavati u okviru EASO-a te ih svrstati po prioritetima, uzimajući u obzir sredstva koja su na raspolaganju EASO-a te utvrđene zahtjeve za osposobljavanje i obrazovanje;

               (d)

               odabrati jednu ili više država članica domaćina aktivnosti osposobljavanja i obrazovanja EASO-a i ustanove koje ih provode;

               (e)

               odlučivati o otvaranju specifičnih aktivnosti osposobljavanja i obrazovanja EASO-a za sudjelovanje trećih zemalja unutar općeg političkog okvira koji određuje Politički i sigurnosni odbor;

               (f)

               usvajati kurikulume za sve aktivnosti osposobljavanja i obrazovanja EASO-a;

               (g)

               primati na znanje izvješća o evaluaciji tečajeva osposobljavanja;

               (h)

               primati na znanje opće godišnje izvješće o aktivnostima osposobljavanja i obrazovanja EASO-a te usvajati preporuke sadržane u njemu, koje treba proslijediti relevantnim tijelima Vijeća;

               (i)

               pružati opće smjernice za rad vijeća;

               (j)

               imenovati predsjedavajuće izvršnog akademskog vijeća i njegovih različitih sastava;

               (k)

               donositi potrebne odluke u vezi s funkcioniranjem EASO-a u mjeri u kojoj donošenje tih odluka nije dodijeljeno drugim tijelima;

               (l)

               odobravati godišnji proračun i sve izmjene proračuna, odlučujući na temelju prijedloga direktora;

               (m)

               odobravati godišnje financijske izvještaje i davati razrješnicu direktoru;

               (n)

               odobravati dodatna pravila koja se primjenjuju na rashode kojima upravlja EASO;

               (o)

               odobravati sve sporazume o financiranju i tehničke aranžmane s Komisijom, ESVD-om, agencijom Unije ili državom članicom u vezi s financiranjem ili izvršavanjem rashoda EASO-a;

               (p)

               doprinositi postupku odabira direktora kao što je utvrđeno u članku 11. stavku 3.

         7.   Upravljački odbor odobrava svoj poslovnik.
   8.   Osim u slučaju predviđenom u članku 2. stavku 6. financijskih pravila koja se primjenjuju na rashode i financiranje EASO-a, upravljački odbor odlučuje kvalificiranom većinom, kako je utvrđeno u članku 16. stavku 4. Ugovora o Europskoj uniji.
   Članak 10.
   Izvršno akademsko vijeće
   1.   Vijeće se sastoji od visokih predstavnika civilnih i vojnih ustanova te drugih aktera koje odrede države članice za potporu provedbi aktivnosti osposobljavanja i obrazovanja EASO-a te direktora EUISS-a ili predstavnika direktora.
   2.   Predsjedavajućeg vijeća među njegovim članovima imenuje upravljački odbor.
   3.   Predstavnike Komisije i ESVD-a poziva se na sastanke vijeća.
   4.   Viši predstavnici pridruženih partnera mreže pozivaju se na sastanke vijeća kao aktivni promatrači.
   5.   Akademske stručnjake i visoke dužnosnike iz institucija Unije i nacionalnih institucija može se pozvati na sastanke vijeća kao promatrače. Prema potrebi i ovisno o pojedinačnom slučaju, akademski stručnjaci i viši dužnosnici koji su predstavnici ustanova koje nisu članice mreže mogu biti pozvani da sudjeluju na sastancima vijeća.
   6.   Zadaće vijeća jesu:

               (a)

               davati akademske savjete i preporuke upravljačkom odboru;

               (b)

               provoditi, kroz mrežu, usuglašene godišnje akademske programe;

               (c)

               nadzirati sustav za e-učenje;

               (d)

               razviti kurikulume za sve aktivnosti osposobljavanja i obrazovanja EASO-a;

               (e)

               osigurati opću koordinaciju aktivnosti osposobljavanja i obrazovanja EASO-a među svim ustanovama;

               (f)

               preispitati standarde aktivnosti osposobljavanja i obrazovanja provedene u prethodnoj akademskoj godini;

               (g)

               podnositi upravljačkom odboru prijedloge za aktivnosti osposobljavanja i obrazovanja EASO-a u sljedećoj akademskoj godini;

               (h)

               osiguravati sustavnu evaluaciju svih aktivnosti osposobljavanja i obrazovanja EASO-a i odobravati izvješća o evaluaciji tečajeva;

               (i)

               doprinositi nacrtu općega godišnjeg izvješća o aktivnostima EASO-a;

               (j)

               podržavati provedbu europske inicijative za razmjenu mladih časnika, po uzoru na program Erasmus.

         7.   Kako bi ispunilo svoje zadaće, vijeće se može sastajati u različitim sastavima usmjerenima na projekte. Upravljački odbor dogovara se o tim sastavima, a vijeće izrađuje pravila i aranžmane kojima se uređuju formiranje i funkcioniranje tih sastava. Svaki sastav podnosit će izvješća cjelokupnom vijeću najmanje jednom godišnje, nakon čega njegov mandat može biti produljen.
   8.   Član tajništva EASO-a podržavat će vijeće i svaki od njegovih sastava te im pomagati. Sudjelovat će na sastancima bez prava glasa. Ako se ne može utvrditi nijedan drugi kandidat, on može istodobno predsjedavati sastancima.
   9.   Poslovnik vijeća i svakog od njegovih sastava donosi upravljački odbor.
   Članak 11.
   Direktor
   1.   Direktor:

               (a)

               odgovoran je za aktivnosti EASO-a;

               (b)

               jedini je pravni zastupnik EASO-a;

               (c)

               odgovoran je za financijsko i administrativno upravljanje EASO-om;

               (d)

               savjetuje upravljački odbor i vijeće te podupire njihov rad; te

               (e)

               djeluje kao zastupnik EASO-a za aktivnosti osposobljavanja i obrazovanja unutar mreže i izvan nje.

         2.   Kandidati za položaj direktora moraju biti osobe s priznatom dugogodišnjom stručnosti i iskustvom u osposobljavanju i obrazovanju. Države članice mogu predlagati kandidate za položaj direktora. Osoblje institucija Unije i ESVD-a može se prijaviti za taj položaj, u skladu s primjenjivim pravilima.
   3.   Za organiziranje postupka predodabira odgovoran je VP. Povjerenstvo za predodabir sastavljeno je od triju predstavnika ESVD-a. Povjerenstvom predsjedava predsjednik upravljačkog odbora. Na temelju rezultata predodabira VP upravljačkom odboru dostavlja preporuku s popisom najmanje triju kandidata u užem izboru, sastavljenim prema redu prvenstva povjerenstva za predodabir. Najmanje polovica kandidata u užem izboru trebala bi doći iz država članica. Kandidati će upravljačkom odboru predstaviti svoju viziju za EASO, nakon čega će države članice biti pozvane rangirati kandidate u pisanom, tajnom glasovanju. VP imenuje direktora članom osoblja ESVD-a.
   4.   Zadaće direktora posebno su:

               (a)

               poduzimati sve potrebne mjere, uključujući donošenje unutarnjih administrativnih uputa i objavljivanje obavijesti, kako bi se osiguralo djelotvorno odvijanje aktivnosti EASO-a;

               (b)

               izrađivati prednacrt godišnjeg izvješća EASO-a i prednacrt njegova programa rada koji se podnose upravljačkom odboru na temelju prijedloga koje je podnijelo vijeće;

               (c)

               koordinirati provedbu programa rada EASO-a;

               (d)

               održavati kontakte s relevantnim tijelima u državama članicama;

               (e)

               održavati kontakte s relevantnim vanjskim akterima koji se bave osposobljavanjem i obrazovanjem u području ZVSP-a i ZSOP-a;

               (f)

               prema potrebi sklapati tehničke aranžmane o aktivnostima osposobljavanja i obrazovanja EASO-a s odgovarajućim tijelima i akterima koji se bave osposobljavanjem i obrazovanjem u području ZVSP-a i ZSOP-a;

               (g)

               obavljati sve ostale zadaće koje mu dodijeli upravljački odbor.

         5.   Direktor je odgovoran za financijsko i administrativno upravljanje EASO-om, a posebno:

               (a)

               izrađuje svaki nacrt proračuna i podnosi ga upravljačkom odboru;

               (b)

               donosi proračune nakon što ih odobri upravljački odbor;

               (c)

               djeluje kao dužnosnik za ovjeravanja za proračun EASO-a;

               (d)

               otvara jedan ili više bankovnih računa u ime EASO-a;

               (e)

               dogovara, podnosi upravljačkom odboru i sklapa sve sporazume o financiranju i/ili tehničke aranžmane s Komisijom, ESVD-om ili državom članicom u vezi s financiranjem i/ili izvršavanjem rashoda EASO-a;

               (f)

               odabire osoblje tajništva, uz pomoć povjerenstva za odabir;

               (g)

               dogovara i u ime EASO-a potpisuje sve razmjene pisama u vezi s upućivanjem osoblja tajništva u EASO;

               (h)

               pregovara i u ime EASO-a potpisuje sve ugovore o radu za osoblje čija se plaća isplaćuje iz proračuna EASO-a;

               (i)

               u općenitom smislu zastupa EASO za potrebe svih pravnih poslova s financijskim implikacijama;

               (j)

               upravljačkom odboru podnosi godišnje financijske izvještaje EASO-a.

         6.   Direktor za svoje aktivnosti odgovara upravljačkom odboru.
   Članak 12.
   Tajništvo EASO-a
   1.   Tajništvo pomaže direktoru u obavljanju njegovih zadaća.
   2.   Tajništvo pruža potporu upravljačkom odboru, vijeću, uključujući njegove sastave, i ustanovama za organiziranje i koordinaciju aktivnosti osposobljavanja i obrazovanja EASO-a te upravljanje njima.
   3.   Tajništvo podupire vijeće u osiguravanju sveukupne kvalitete i povezanosti aktivnosti osposobljavanja i obrazovanja EASO-a i u osiguravanju toga da budu u skladu s promjenama politike Unije te mu u tome pomaže. Posebno pomaže u osiguravanju toga da svi koraci u održavanju aktivnosti osposobljavanja i obrazovanja, od razvoja kurikuluma i sadržaja do metodološkog pristupa, odražavaju najviše moguće standarde.
   4.   Svaka ustanova koja čini mrežu EASO-a imenuje osobu zaduženu za kontakt s tajništvom radi rješavanja organizacijskih i administrativnih pitanja povezanih s organiziranjem aktivnosti osposobljavanja i obrazovanja EASO-a.
   5.   Tajništvo blisko surađuje s Komisijom i ESVD-om.
   Članak 13.
   Osoblje EASO-a
   1.   Osoblje EASO-a sastoji se od:

               (a)

               osoblja koje u EASO upute institucije Unije, ESVD i agencije Unije;

               (b)

               nacionalnih stručnjaka koje u EASO upute države članice;

               (c)

               ugovornog osoblja kada za položaj administrativnog i financijskog asistenta nije utvrđen nijedan nacionalni stručnjak te nakon što to odobri upravljački odbor.

         2.   EASO može primati pripravnike i gostujuće stručnjake.
   3.   O broju osoblja EASO-a odlučuje upravljački odbor istodobno kada odlučuje o proračunu za sljedeću godinu te je izravno povezan s brojem aktivnosti osposobljavanja i obrazovanja te drugih zadaća EASO-a, kako je utvrđeno u članku 4.
   4.   Odluka VP-a (6) o utvrđivanju pravila koja se primjenjuju na nacionalne stručnjake upućene u ESVD primjenjuje se mutatis mutandis na nacionalne stručnjake koje države članice upute u EASO. Pravilnik o osoblju Unije i dalje se primjenjuje na osoblje koje su institucije Europske unije uputile u EASO, među ostalim na ugovorno osoblje čija se plaća isplaćuje iz proračuna EASO-a.
   5.   Upravljački odbor, odlučujući na prijedlog Visokog predstavnika, utvrđuje, u mjeri u kojoj je to potrebno, uvjete koji se primjenjuju na pripravnike i gostujuće stručnjake.
   6.   Osoblje EASO-a ne može sklapati ugovore ni preuzimati ikakve financijske obveze u ime EASO-a bez prethodnog pisanog odobrenja direktora.
   POGLAVLJE III.

      FINANCIRANJE

   Članak 14.
   Doprinosi u naravi aktivnostima osposobljavanja i obrazovanja
   1.   Svaka država članica, institucija Unije, agencija Unije i ustanova te ESVD snose sve troškove povezane sa svojim sudjelovanjem u EASO-u, uključujući plaće, naknade, putne troškove i troškove boravka te troškove povezane s organizacijskom i administrativnom potporom aktivnostima osposobljavanja i obrazovanja EASO-a.
   2.   Svaki sudionik aktivnosti osposobljavanja i obrazovanja EASO-a snosi sve troškove povezane sa svojim sudjelovanjem.
   Članak 15.
   Potpora ESVD-a
   1.   ESVD snosi troškove smještaja direktora i tajništva EASO-a u prostorijama ESVD-a, među ostalim troškove informacijske tehnologije, upućivanja direktora i upućivanja jednog asistenta u tajništvu EASO-a.
   2.   ESVD pruža EASO-u administrativnu potporu potrebnu za zapošljavanje osoblja i upravljanje osobljem te izvršenje proračuna.
   Članak 16.
   Doprinos iz proračuna Unije
   1.   EASO prima godišnji ili višegodišnji doprinos iz općeg proračuna Europske unije. Taj doprinos može osobito pokrivati troškove potpore aktivnostima osposobljavanja i obrazovanja i troškove nacionalnih stručnjaka koje države članice upute u EASO te troškove za najviše jednog člana ugovornog osoblja.
   2.   Financijski referentni iznos namijenjen pokrivanju rashoda vezanih za EASO u razdoblju od 1. siječnja 2017. do 31. prosinca 2017. iznosi 700 000 EUR. O financijskim referentnim iznosima za daljnja razdoblja odlučuje Vijeće nakon preporuke upravljačkog odbora.
   3.   Nakon odluke Vijeća iz stavka 2. direktor s Komisijom dogovara sporazum o financiranju.
   Članak 17.
   Dobrovoljni doprinosi
   1.   Za potrebe financiranja posebnih aktivnosti EASO može primiti dobrovoljne doprinose država članica i ustanova ili drugih donatora te njima upravljati. Takvi doprinosi moraju biti posebno namijenjeni za EASO.
   2.   O tehničkim aranžmanima za doprinose iz stavka 1. pregovara direktor.
   Članak 18.
   Provedba projekata
   1.   EASO se može prijaviti za istraživanja i druge projekte u području ZVSP-a. EASO može djelovati kao koordinator projekata ili kao član. Direktor se može pridružiti „savjetodavnom odboru” takvog projekta. On može delegirati tu zadaću jednom od predsjedavajućih raznih sastavâ vijeća ili članu tajništva EASO-a.
   2.   Doprinos koji proizlazi iz tih projekata mora biti naznačen u (izmijenjenom) proračunu EASO-a, određen kao namjenski te upotrijebljen u skladu sa zadaćama i ciljevima EASO-a.
   Članak 19.
   Financijska pravila
   Financijska pravila navedena u Prilogu primjenjuju se na rashode koje financira EASO i na financiranje takvih rashoda.
   POGLAVLJE IV.

      RAZNE ODREDBE

   Članak 20.
   Sudjelovanje u aktivnostima osposobljavanja i obrazovanja EASO-a
   1.   Sve aktivnosti osposobljavanja i obrazovanja EASO-a otvorene su za sudjelovanje državljana svih država članica i država pristupnica. Ustanove koje organiziraju i vode te aktivnosti osiguravaju da se to načelo primjenjuje bez ikakve iznimke.
   2.   Aktivnosti osposobljavanja i obrazovanja EASO-a također su u načelu otvorene za sudjelovanje državljana zemalja koje su kandidatkinje za pristupanje Uniji te, prema potrebi, ostalih trećih država i organizacija, posebno za aktivnosti osposobljavanja i obrazovanja iz članka 4. stavka 2. točke (d).
   3.   Sudionici su civilno/diplomatsko/policijsko/vojno osoblje koje se bavi aspektima u području ZSOP-a i ZVSP-a te stručnjaci koji trebaju biti razmješteni u misije ili operacije ZSOP-a.
   Predstavnici, među ostalim, međunarodnih organizacija, nevladinih organizacija, akademskih institucija i medija, kao i članovi poslovne zajednice, mogu biti pozvani sudjelovati u aktivnostima osposobljavanja i obrazovanja EASO-a.
   4.   Sudioniku koji završi tečaj EASO-a dodjeljuje se svjedodžba koju potpisuje VP. Modalitete izdavanja svjedodžbe redovito preispituje upravljački odbor. Svjedodžbu priznaju države članice i institucije Unije.
   Članak 21.
   Suradnja
   EASO surađuje s međunarodnim organizacijama i drugim relevantnim akterima, kao što su nacionalne ustanove za osposobljavanje i obrazovanje iz trećih država, posebno, među ostalim, one navedene u članku 5. stavku 2., te se oslanja na njihovo stručno znanje.
   Članak 22.
   Sigurnosni propisi
   Na EASO se primjenjuju odredbe Odluke Vijeća 2013/488/EU (7).
   POGLAVLJE V.

      ZAVRŠNE ODREDBE

   Članak 23.
   Kontinuitet
   Pravila i propisi doneseni radi provedbe Odluke 2013/189/ZVSP ostaju na snazi za potrebe provedbe ove Odluke u mjeri u kojoj su u skladu s odredbama ove Odluke te sve dok ne budu izmijenjeni ili stavljeni izvan snage.
   Članak 24.
   Stavljanje izvan snage
   Odluka 2013/189/ZVSP stavlja se izvan snage.
   Članak 25.
   Stupanje na snagu i prestanak važenja
   1.   Ova Odluka stupa na snagu 1. siječnja 2017. Preispituje se prema potrebi, a u svakom slučaju najkasnije šest mjeseci prije prestanka važenja.
   2.   Ova Odluka prestaje važiti 2. siječnja 2021.

      Sastavljeno u Bruxellesu 21. prosinca 2016.

            Za Vijeće

            Predsjednik

         M. LAJČÁK

      (1)  Zajednička akcija Vijeća 2005/575/ZVSP od 18. srpnja 2005. o osnivanju Europske akademije za sigurnost i obranu (EASO) (SL L 194, 26.7.2005., str. 15.).

      (2)  Zajednička akcija Vijeća 2008/550/ZVSP od 23. lipnja 2008. o osnivanju Europske akademije za sigurnost i obranu (EASO) i o stavljanju izvan snage Zajedničke akcije 2005/575/ZVSP (SL L 176, 4.7.2008., str. 20.).

      (3)  Odluka Vijeća 2013/189/ZVSP od 22. travnja 2013. o osnivanju Europske akademije za sigurnost i obranu (EASO) i stavljanju izvan snage Zajedničke akcije 2008/550/ZVSP (SL L 112, 24.4.2013., str. 22.).

      (4)  Odluke Vijeća O ESOP-u, 2903. sastanak Vijeća za vanjske odnose.

      (5)  Odluka Vijeća 2010/427/EU od 26. srpnja 2010. o organizaciji i djelovanju Europske službe za vanjsko djelovanje (SL L 201, 3.8.2010., str. 30.).

      (6)  Odluka Visokog predstavnika Unije za vanjske poslove i sigurnosnu politiku od 23. ožujka 2011. o utvrđivanju pravila koja se primjenjuju na nacionalne stručnjake upućene u Europsku službu za vanjsko djelovanje (SL C 12, 14.1.2012., str. 8.).

      (7)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).

      PRILOG

         Financijska pravila koja se primjenjuju na rashode koje financira EASO i na financiranje rashoda EASO-a

      Članak 1.
      Proračunska načela
      1.   Proračun EASO-a, sastavljen u eurima, akt je kojim se za svaku financijsku godinu utvrđuju i odobravaju svi prihodi EASO-a i svi rashodi koje financira EASO.
      2.   Proračunski prihodi i rashodi moraju biti uravnoteženi.
      3.   Svi prihodi i rashodi koje financira EASO smiju se izvršiti samo ako su uvršteni u naslov proračuna.
      Članak 2.
      Donošenje proračuna
      1.   Svake godine direktor EASO-a izrađuje nacrt proračuna za sljedeću financijsku godinu, koja počinje 1. siječnja, a završava 31. prosinca iste godine. Nacrt proračuna uključuje odobrena sredstva koja se smatraju potrebnima za pokrivanje rashoda koje treba financirati EASO tijekom tog razdoblja te projekciju prihoda za koje se očekuje da pokriju takve rashode.
      2.   Odobrena sredstva prema potrebi se razvrstavaju prema vrsti ili namjeni u poglavlja i članke. Detaljna objašnjenja uz pojedinačne članke uključuju se u nacrt proračuna.
      3.   Prihodi se sastoje od dobrovoljnih doprinosa država članica ili drugih donatora, kao i godišnjeg doprinosa iz proračuna Europske unije.
      4.   Direktor podnosi detaljno izvješće o proračunu za prethodnu financijsku godinu do 31. ožujka. On predlaže nacrt proračuna za sljedeću financijsku godinu upravljačkom odboru do 31. srpnja.
      5.   Upravljački odbor odobrava nacrt proračuna do 31. listopada.
      6.   Ako EASO primi višegodišnji doprinos iz općeg proračuna Unije, upravljački odbor konsenzusom odobrava godišnji proračun.
      Članak 3.
      Preraspodjele odobrenih sredstava
      U slučaju nepredviđenih okolnosti, o preraspodjelama odobrenih sredstava doprinosa iz članka 16. između proračunskih linija ili proračunskih naslova, koje nisu veće od 25 % tih proračunskih linija ili naslova, može odlučiti direktor, koji će upravljački odbor obavješćivati o takvim preraspodjelama. Preraspodjele odobrenih sredstava između proračunskih linija ili naslova koje prelaze 25 % proračunskih linija ili naslova podnose se upravljačkom odboru u izmijenjenom proračunu na odobrenje.
      Članak 4.
      Prijenos odobrenih sredstava
      1.   Odobrena sredstva potrebna za plaćanje pravnih obveza preuzetih do 31. prosinca određene financijske godine, prenose se u sljedeću financijsku godinu.
      2.   Odobrena sredstva iz dobrovoljnih doprinosa prenose se u sljedeću financijsku godinu.
      3.   Odobrena sredstva iz projekata prenose se u sljedeću financijsku godinu.
      4.   Direktor može prenijeti druga odobrena proračunska sredstva u sljedeću financijsku godinu uz odobrenje upravljačkog odbora.
      5.   Ostala odobrena sredstva ukidaju se na kraju financijske godine.
      Članak 5.
      Izvršenje proračuna i upravljanje osobljem
      Za potrebe izvršenja proračuna i upravljanja osobljem EASO u najvećoj mogućoj mjeri koristi postojeće administrativne strukture Unije, posebno ESVD.
      Članak 6.
      Bankovni računi
      1.   Svi bankovni računi EASO-a otvaraju se kod prvorazrednih financijskih institucija koje imaju glavni ured u državi članici kao tekući računi ili kratkoročni računi u eurima.
      2.   Nijedan bankovni račun ne smije se prekoračiti.
      Članak 7.
      Plaćanja
      Za svako plaćanje s bankovnog računa EASO-a potreban je zajednički potpis direktora EASO-a i još jednog člana osoblja EASO-a.
      Članak 8.
      Računovodstvo
      1.   Direktor osigurava da se računi koji prikazuju prihode, rashode i popis imovine EASO-a vode u skladu s međunarodno prihvaćenim računovodstvenim standardima za javni sektor.
      2.   Direktor upravljačkom odboru podnosi godišnje financijske izvještaje za određenu financijsku godinu najkasnije do 31. ožujka, zajedno s detaljnim izvješćem navedenim u članku 2. stavku 4.
      3.   Potrebne se računovodstvene usluge eksternaliziraju.
      Članak 9.
      Revizija
      1.   Revizija računa EASO-a obavlja se svake godine.
      2.   Potrebne se revizijske usluge mogu eksternalizirati.
      3.   Revizorska izvješća stavljaju se na raspolaganje upravljačkom odboru zajedno s detaljnim izvješćem navedenim u članku 2. stavku 4.
      Članak 10.
      Razrješnica
      1.   Upravljački odbor na temelju detaljnog izvješća, godišnjih financijskih izvještaja i godišnjeg revizorskog izvješća odlučuje hoće li direktoru dati razrješnicu u vezi s izvršenjem proračuna EASO-a.
      2.   Direktor poduzima sve prikladne mjere kako bi uvjerio upravljački odbor da je davanje razrješnice moguće te kako bi postupio u skladu s eventualnim primjedbama iz odluke o davanju razrješnice.


title: 2010/685/EU: Odluka Komisije od 10. studenoga 2010. o izmjeni Priloga I. poglavlja 3. Uredbe (EZ) br. 715/2009 Europskog parlamenta i Vijeća o uvjetima za pristup mrežama za transport prirodnog plina  Tekst značajan za EGP

text:
               12/Sv. 5

               HR

               Službeni list Europske unije

               97

         32010D0685

               L 293/67

               SLUŽBENI LIST EUROPSKE UNIJE

         ODLUKA KOMISIJE
   od 10. studenoga 2010.
   o izmjeni Priloga I. poglavlja 3. Uredbe (EZ) br. 715/2009 Europskog parlamenta i Vijeća o uvjetima za pristup mrežama za transport prirodnog plina
   (Tekst značajan za EGP)
   (2010/685/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 715/2009 Europskog parlamenta i Vijeća od 13. srpnja 2009. o uvjetima za pristup mrežama za transport prirodnog plina (1), a posebno njezin članak 23. stavak 2.,
   budući da:

               (1)

               Uredbom (EZ) br. 715/2009 uspostavljene su smjernice za utvrđivanje tehničkih informacija koje su potrebne kako bi korisnici mreže ostvarili djelotvoran pristup sustavu.

               (2)

               Smjernicama bi se trebali uvesti zahtjevi o transparentnosti kako bi se osigurao djelotvoran pristup sustavima za transport prirodnog plina i pružilo minimalno jamstvo jednakih uvjeta pristupa tržištu u praksi.

               (3)

               Mjere predviđene ovom Odlukom u skladu su s mišljenjem odbora iz članka 28. Uredbe (EZ) br. 715/2009,

         DONIJELA JE OVU ODLUKU:
   Članak 1.
   Prilog I. poglavlje 3. Uredbe (EZ) br. 715/2009 zamjenjuje se tekstom iz Priloga ovoj Odluci.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   Primjenjuje se od 3. ožujka 2011.

      Sastavljeno u Bruxellesu 10. studenoga 2010.

            Za Komisiju

            Predsjednik

         José Manuel BARROSO

      (1)  SL L 211, 14.8.2009., str. 36.
   PRILOG

      „3.   Utvrđivanje tehničkih informacija koje su potrebne korisnicima mreže kako bi ostvarili djelotvoran pristup sustavu, utvrđivanje svih relevantnih točaka za zahtjeve o transparentnosti, informacije koje treba objaviti za sve relevantne točke i vremenski raspored za objavu tih informacija

      3.1.   Utvrđivanje tehničkih informacija koje su potrebne korisnicima mreže kako bi ostvarili djelotvoran pristup sustavu

      3.1.1.   Oblik objave

                  1.

                  Operatori transportnih sustava pružaju sve informacije iz stavka 3.1.2. i stavka 3.3. podstavaka 1. do 5. na sljedeći način:

                              (a)

                              na internetskoj stranici koja je dostupna javnosti, bez naplate i bez potrebe za registracijom ili drugim oblicima prijave pri operatoru transportnog sustava;

                              (b)

                              redovito i bez prekida; učestalost ovisi o promjenama do kojih dođe i trajanju usluge;

                              (c)

                              na lako razumljiv način;

                              (d)

                              na jasan, lako dostupan način koji je odrediv po količini i na nediskriminirajućoj osnovi;

                              (e)

                              u obliku koji se može učitati s interneta i koji omogućuje kvantitativne analize;

                              (f)

                              u dosljednim jedinicama, točnije kWh (s referentnom temperaturom izgaranja od 298,15 K) je jedinica za energetski sadržaj, a m3 (pri 273,15 K i 1,01325 bara) je jedinica za zapremninu. Određuje se stalni faktor konverzije u energetski sadržaj. Osim navedenog oblika, moguća je i objava u drugim jedinicama;

                              (g)

                              na službenom jeziku (službenim jezicima) države članice i na engleskom jeziku.

                  2.

                  Operatori transportnih sustava dostavljaju detalje o stvarnim promjenama svih informacija iz stavka 3.1.2. i stavka 3.3. podstavaka 1. do 5., pravodobno i čim im postanu dostupne.

            3.1.2.   Sadržaj objave

      Operatori transportnih sustava objavljuju najmanje sljedeće informacije o svojim sustavima i uslugama:

                  (a)

                  detaljan i sveobuhvatan opis raznih ponuđenih usluga i s njima povezanih naknada;

                  (b)

                  različite vrste ugovora o transportu koji su dostupni za navedene usluge;

                  (c)

                  mrežni kodeks i/ili standardne uvjete u kojima su opisana prava i odgovornosti svih korisnika mreže, uključujući:

                              1.

                              usklađene ugovore o transportu i druge odgovarajuće dokumente;

                              2.

                              ako je to bitno za pristup sustavu, specifikaciju odgovarajućih parametara kakvoće plina za sve relevantne točke prema definiciji iz stavka 3.2. ovog Priloga, uključujući barem gornju ogrjevnu vrijednost i Wobbe indeks te financijsku odgovornost ili troškove konverzije za korisnike mreže, ako plin nije u skladu s tim specifikacijama;

                              3.

                              ako je to bitno za pristup sustavu, informacije o zahtjevima u vezi s tlakom plina za sve relevantne točke;

                              4.

                              postupak u slučaju prekida prekidivog kapaciteta, uključujući, gdje je primjenjivo, vrijeme, opseg i rangiranje pojedinih prekida (primjerice razmjerno ili po načelu ‚tko se prvi priključi, posljednji se prekida’);

                  (d)

                  usklađene postupke koji se primjenjuju pri korištenju transportnog sustava, uključujući definicije ključnih pojmova;

                  (e)

                  odredbe o raspodjeli kapaciteta, upravljanju zagušenjem i postupke protiv stvaranja zaliha i ponovne upotrebe;

                  (f)

                  pravila koja se primjenjuju na trgovanje kapacitetima na sekundarnom tržištu u odnosu na operatora transportnog sustava;

                  (g)

                  pravila o uravnoteživanju i metodologija za izračunavanje naknada za neravnotežu;

                  (h)

                  ako je potrebno, razine fleksibilnosti i tolerancije koje su uključene u transportne i druge usluge bez posebne naknade, kao i eventualno dodatno ponuđenu fleksibilnost i odgovarajuće naknade;

                  (i)

                  detaljan opis plinskog sustava operatora transportnog sustava i njegovih relevantnih točaka međusobnog povezivanja, kako su definirane u stavku 3.2. ovog Priloga, te imena operatora međusobno povezanih sustava ili postrojenja;

                  (j)

                  pravila koja se primjenjuju pri priključivanju na sustav kojim upravlja operator transportnog sustava;

                  (k)

                  informacije o mehanizmima za slučaj opasnosti, ako je operator transportnog sustava za njih odgovoran, kao što su mjere koje mogu dovesti do isključenja skupina kupaca i druga opća pravila odgovornosti koja se odnose na operatora transportnog sustava;

                  (l)

                  postupke koje su operatori transportnih sustava dogovorili na točkama međusobnog povezivanja, koji su bitni za pristup korisnika mreže dotičnim transportnim sustavima, a odnose se na mogućnost međudjelovanja mreže, dogovorene postupke vezane uz nominaciju i usklađivanje te druge dogovorene postupke za oblikovanje odredaba o raspodjeli toka plina i uravnoteživanju, uključujući korištene metode;

                  (m)

                  operatori transportnih sustava objavljuju detaljan i sveobuhvatan opis metodologije i postupka, uključujući informacije o korištenim parametrima i ključnim pretpostavkama, koji se rabe za izračunavanje tehničkog kapaciteta.

            3.2.   Utvrđivanje svih relevantnih točaka za zahtjeve o transparentnosti

                  1.

                  Relevantne točke uključuju najmanje:

                              (a)

                              sve ulazne i izlazne točke u transportnu mrežu i iz nje kojom upravlja određeni operator transportnog sustava, uz izuzetak izlaznih točaka koje su povezane samo s jednim krajnjim kupcem i uz izuzetak ulaznih točaka koje su neposredno povezane s proizvodnim postrojenjem samo jednog proizvođača, koji se nalazi unutar EU-a;

                              (b)

                              sve ulazne i izlazne točke koje povezuju područja uravnoteživanja operatora transportnih sustava;

                              (c)

                              sve točke koje povezuju mrežu operatora transportnog sustava s terminalom za UPP, fizičkim plinskim čvorištima, skladišnim i proizvodnim postrojenjima, osim ako su ta proizvodna postrojenja izuzeta na temelju točke (a);

                              (d)

                              sve točke koje povezuju mrežu određenog operatora transportnog sustava s infrastrukturom koja je potrebna za pružanje pomoćnih usluga, prema definiciji iz članka 2. stavka 14. Direktive 2009/73/EZ.

                  2.

                  Informacije za pojedine krajnje kupce i proizvodna postrojenja, koje su isključene iz definicije relevantnih točaka opisanih u stavku 3.2. podstavku 1. točki (a), objavljuju se u zbirnom obliku barem za svako područje uravnoteživanja. Taj se zbroj pojedinih krajnjih kupaca i proizvodnih postrojenja, isključenih iz definicije relevantnih točaka opisanih u stavku 3.2. podstavku 1. točki (a), za potrebe primjene ovog Priloga smatra jednom relevantnom točkom.

                  3.

                  Ako točkama između dva ili više operatora transportnih sustava upravljaju samo dotični operatori, bez ikakvog ugovornog ili operativnog uključivanja korisnika sustava, ili ako točke povezuju transportni sustav s distribucijskim sustavom i na tim točkama nema ugovornog zagušenja, operatori transportnih sustava za te točke izuzimaju se iz obveze objavljivanja zahtjeva iz stavka 3.3. ovog Priloga. Nacionalno regulatorno tijelo može zatražiti da operatori transportnih sustava objave zahtjeve iz stavka 3.3. ovog Priloga za skupine ili za sve izuzete točke. U tom se slučaju informacije, ako su dostupne operatoru transportnog sustava, objavljuju u zbirnom obliku i na smisleni način, barem za svako područje uravnoteživanja. Taj se zbroj navedenih točaka za potrebe primjene ovog Priloga smatra jednom relevantnom točkom.

            3.3.   Informacije koje treba objaviti za sve relevantne točke i vremenski raspored za objavu tih informacija

                  1.

                  Operatori transportnih sustava za sve relevantne točke objavljuju informacije nabrojane u točkama (a) do (g) za sve usluge i pomoćne usluge koje su pružene (posebno informacije o umješavanju, balastiranju i konverziji). Te se informacije objavljuju u brojčanom obliku, za satno ili dnevno razdoblje, jednako najmanjem referentnom razdoblju za rezerviranje kapaciteta i (re)nominaciju te najmanjem obračunskom razdoblju za koje se izračunavaju naknade za neravnotežu. Ako je najmanje referentno razdoblje različito od dnevnog razdoblja, informacije koje su nabrojane u točkama (a) do (g) stavljaju se na raspolaganje i za dnevno razdoblje. Te se informacije i ažuriranja objavljuju čim postanu dostupni operatoru transportnog sustava („skoro u stvarnom vremenu”):

                              (a)

                              tehnički kapacitet za tokove u oba smjera;

                              (b)

                              ukupni ugovoreni stalni i prekidivi kapacitet u oba smjera;

                              (c)

                              nominacije i renominacije u oba smjera;

                              (d)

                              raspoloživi stalni i prekidivi kapacitet u oba smjera;

                              (e)

                              stvarni fizički tokovi;

                              (f)

                              planirani i stvarni prekid prekidivog kapaciteta;

                              (g)

                              planirani i neplanirani prekidi stalnih usluga te informacije o ponovnom uspostavljanju stalnih usluga (posebno održavanje sustava i vjerojatno trajanje eventualnih prekida zbog održavanja). Planirani prekidi objavljuju se najmanje 42 dana unaprijed.

                  2.

                  Za sve se relevantne točke informacije iz stavka 3.3. podstavka 1. točaka (a), (b) i (d) objavljuju za razdoblje od najmanje 18 mjeseci unaprijed.

                  3.

                  Za sve relevantne točke operatori transportnih sustava objavljuju povijesne podatke o zahtjevima stavka 3.3. podstavka 1. točaka (a) do (g) za proteklih 5 godina, bez prekida.

                  4.

                  Operatori transportnih sustava svakodnevno objavljuju izmjerene vrijednosti gornje ogrjevne vrijednosti ili Wobbe indeksa za sve relevantne točke. Privremeni se podaci objavljuju najkasnije 3 dana nakon odgovarajućeg plinskog dana. Konačni se podaci objavljuju u roku od 3 mjeseca od završetka odgovarajućeg mjeseca.

                  5.

                  Za sve relevantne točke operatori transportnih sustava objavljuju raspoložive kapacitete, rezervirane i tehničke kapacitete, jednom godišnje za sve godine u kojima je kapacitet ugovoren i jednu dodatnu godinu, a najmanje za sljedećih 10 godina. Te se informacije ažuriraju najmanje jednom mjesečno ili češće, ako su dostupne nove informacije. Objava odražava razdoblje za koje je kapacitet ponuđen tržištu.

            3.4.   Informacije koje treba objaviti u pogledu transportnog sustava i vremenski raspored za objavu tih informacija

                  1.

                  Operatori transportnih sustava osiguravaju svakodnevnu objavu i ažuriranje zbirnih količina ponuđenih kapaciteta i kapaciteta koji su ugovoreni na sekundarnom tržištu (to jest koje je jedan korisnik mreže prodao drugom korisniku mreže), ako operator transportnog sustava raspolaže tim informacijama. Te informacije uključuju sljedeće specifikacije:

                              (a)

                              spojnu točku gdje se prodaje kapacitet;

                              (b)

                              vrstu kapaciteta, to jest ulazni, izlazni, stalni, prekidivi;

                              (c)

                              količinu i trajanje prava korištenja kapaciteta;

                              (d)

                              vrstu prodaje, primjerice transfer ili dodjelu;

                              (e)

                              ukupan broj trgovanja/transfera;

                              (f)

                              sve druge uvjete koji su poznati operatoru transportnog sustava, kako je navedeno u stavku 3.3.

                        Ako te informacije pruži treća strana, operatori transportnih sustava izuzeti su iz obveze da ih pruže.

                  2.

                  Operatori transportnih sustava objavljuju usklađene uvjete pod kojima će prihvaćati transakcije kapaciteta (primjerice tranzite i dodjele). Ti uvjeti moraju sadržavati najmanje:

                              (a)

                              opis standardiziranih proizvoda koji se mogu prodati na sekundarnom tržištu;

                              (b)

                              vrijeme koje je potrebno od ideje do realizacije provedbe/prihvata/registracije sekundarnih trgovanja. U slučaju kašnjenja potrebno je objaviti razloge;

                              (c)

                              obavijest prodavatelja ili treće strane iz stavka 3.4. podstavka 1. operatoru transportnog sustava o imenu prodavatelja i kupca te specifikacijama kapaciteta, kako su navedene u stavku 3.4. podstavku 1.

                        Ako te informacije pruži treća strana, operatori transportnih sustava izuzeti su iz obveze da ih pruže.

                  3.

                  Svaki operator transportnog sustava, što se tiče usluge uravnoteživanja svojeg sustava, svakom korisniku mreže pruža, za svako razdoblje uravnoteživanja, svoje specifične privremene obujme neravnoteže i podatke o troškovima za svakog pojedinog korisnika mreže, najkasnije mjesec dana od kraja razdoblja uravnoteživanja. Konačni podaci kupaca koji se dostavljaju prema standardiziranim profilima opterećenja mogu se dostaviti do 14 mjeseci kasnije. Ako te informacije pruži treća strana, operatori transportnih sustava izuzeti su iz obveze da ih pruže. Pružanje ovih informacija odvija se poštujući povjerljivost komercijalno osjetljivih informacija.

                  4.

                  Ako su trećim stranama ponuđene usluge u vezi s fleksibilnošću, osim tolerancija, operatori transportnih sustava dan unaprijed objavljuju dnevna predviđanja najveće količine fleksibilnosti, rezervirane količine fleksibilnosti i raspoložive fleksibilnosti na tržištu sljedećeg plinskog dana. Operator transportnog sustava objavljuje i naknadne informacije o zbirnom korištenju svake usluge vezane uz fleksibilnost na kraju svakog plinskog dana. Ako nacionalno regulatorno tijelo smatra da bi takve informacije mogle korisnicima mreže dati priliku za potencijalnu zloporabu, ono može odlučiti da operatora transportnog sustava izuzme iz te obveze.

                  5.

                  Operatori transportnih sustava za svako područje uravnoteživanja objavljuju količinu plina u transportnom sustavu na početku svakog plinskog dana i predviđenu količinu plina u transportnom sustavu na kraju svakog plinskog dana. Predviđena količina plina za kraj plinskog dana ažurira se svaki sat tijekom plinskog dana. Ako se naknade za neravnotežu izračunavaju svaki sat, operator transportnog sustava svaki sat objavljuje količinu plina u transportnom sustavu. Isto tako, operatori transportnih sustava mogu za svako područje uravnoteživanja umjesto toga objaviti zbirno stanje neravnoteže svih korisnika na početku svakog razdoblja uravnoteživanja i predviđeno zbirno stanje neravnoteže svih korisnika na kraju svakog plinskog dana. Ako nacionalno regulatorno tijelo smatra da bi takve informacije mogle korisnicima mreže dati priliku za potencijalnu zloporabu, ono može odlučiti da operatora transportnog sustava izuzme iz te obveze.

                  6.

                  Operatori transportnih sustava pružaju lako razumljive instrumente za izračunavanje tarifa.

                  7.

                  Operatori transportnih sustava najmanje 5 godina vode stvarnu evidenciju svih ugovora o kapacitetu i svih drugih informacija u vezi s izračunavanjem i osiguravanjem pristupa raspoloživim kapacitetima, posebno o pojedinačnim nominacijama i prekidima, tako da budu na raspolaganju mjerodavnim nacionalnim tijelima. Operatori transportnih sustava moraju najmanje 5 godina čuvati dokumentaciju koja se odnosi na sve informacije iz stavka 3.3. podstavaka 4. i 5. te ih staviti na raspolaganje regulatornom tijelu na zahtjev. Obje strane poštuju poslovnu tajnu.”


title: Odluka Europskog parlamenta (EU) 2016/1543 od 28. travnja 2016. o razrješnici za izvršenje proračuna Agencije Europske unije za mrežnu i informacijsku sigurnost za financijsku godinu 2014.

text:
               14.9.2016

               HR

               Službeni list Europske unije

               L 246/302

         ODLUKA EUROPSKOG PARLAMENTA (EU) 2016/1543
   od 28. travnja 2016.
   o razrješnici za izvršenje proračuna Agencije Europske unije za mrežnu i informacijsku sigurnost za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Agencije Europske unije za mrežnu i informacijsku sigurnost za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Agencije Europske unije za mrežnu i informacijsku sigurnost za financijsku godinu 2014., s odgovorom Agencije (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Agencija treba dobiti za izvršenje proračuna za financijsku godinu 2014. (05584/2016 – C8-0076/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EU) br. 526/2013 Europskog parlamenta i Vijeća od 21. svibnja 2013. o Agenciji Europske unije za mrežnu i informacijsku sigurnost (ENISA) i stavljanju izvan snage Uredbe (EZ) br. 460/2004 (4), a posebno njezin članak 21.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor (A8-0098/2016),

               1.

               daje razrješnicu izvršnom direktoru Agencije Europske unije za mrežnu i informacijsku sigurnost za izvršenje proračuna Agencije za financijsku godinu 2014.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi izvršnom direktoru Agencije Europske unije za mrežnu i informacijsku sigurnost, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 223.

      (2)  Vidjeti bilješku 1

      (3)  SL L 298, 26.10.2012., str. 1.

      (4)  SL L 165, 18.6.2013., str. 41.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: 97/184/EZ: Odluka Vijeća od 13. ožujka 1997. o sklapanju Sporazuma, u ime Zajednice, između Europske zajednice i Sjedinjenih Meksičkih Država o suradnju u vezi s kontrolom prekursora i kemijskih tvari koje se često koriste u nedopuštenoj proizvodnji opojnih droga ili psihotropnih tvari

text:
               11/Sv. 040

               HR

               Službeni list Europske unije

               47

         31997D0184

               L 077/22

               SLUŽBENI LIST EUROPSKE UNIJE

               13.03.1997.

      ODLUKA VIJEĆA

   od 13. ožujka 1997.
   o sklapanju Sporazuma, u ime Zajednice, između Europske zajednice i Sjedinjenih Meksičkih Država o suradnju u vezi s kontrolom prekursora i kemijskih tvari koje se često koriste u nedopuštenoj proizvodnji opojnih droga ili psihotropnih tvari
   (97/184/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 113. u vezi s prvom rečenicom članka 228. stavka 2. i člankom 228. stavkom 4.,
   uzimajući u obzir prijedlog Komisije,
   budući da je Vijeće 25. rujna 1995. ovlastilo Komisiju za pregovaranje, u ime Zajednice, s državama članicama Organizacije američkih država o sporazumima o kontroli prekursora i kemijskih tvari;
   budući da je, na temelju tog ovlaštenja, Komisija 25. listopada 1996. zaključila pregovore sa Saveznim Meksičkim Državama;
   budući da je primjereno da Vijeće ovlasti Komisiju, uz savjetovanje s posebnim odborom imenovanim od strane Vijeća, da odobri izmjene u ime Zajednice ako ih prema Sporazumu donosi Zajednička skupina za praćenje; budući da takvo ovlaštenje mora biti ograničeno na izmjenu prilogâ Sporazumu u mjeri u kojoj se to odnosi na tvari koje su već obuhvaćene zakonodavstvom Zajednice o prekursorima i kemijskim tvarima,
   ODLUČILO JE:
   Članak 1.
   Sporazum između Europske zajednice i Sjedinjenih Meksičkih Država o suradnju u vezi s kontrolom prekursora i kemijskih tvari koje se često koriste u nedopuštenoj proizvodnji opojnih droga ili psihotropnih tvari odobrava se u ime Zajednice.
   Tekst Sporazuma priložen je ovoj Odluci.
   Članak 2.
   Predsjednik Vijeća u ime Zajednice dostavlja instrument predviđen člankom 12. Vladi Sjedinjenih Meksičkih Država (1).
   Članak 3.
   1.   Zajednicu u Zajedničkoj skupini za praćenje predviđenoj člankom 9. Sporazuma predstavlja Komisija kojoj pomažu predstavnici država članica.
   2.   Komisija je ovlaštena da odobri, u ime Zajednice, izmjene prilogâ Sporazumu koje je usvojila Zajednička skupina za praćenje postupkom utvrđenim u članku 10. Sporazuma.
   U izvršavanju ove zadaće Komisiji pomaže poseban odbor koji odredi Vijeće i koji je zadužen za donošenje zajedničkog stajališta.
   3.   Ovlaštenje iz stavka 2. ograničeno je na one tvari koje su već obuhvaćene odgovarajućim zakonodavstvom Zajednice o prekursorima droga i kemijskim tvarima.
   Članak 4.
   Ova se Odluka objavljuje u Službenom listu Europskih zajednica.

      Sastavljeno u Bruxellesu 13. ožujka 1997.

            Za Vijeće

            Predsjednik

         M. PATIJN

      (1)  Dan stupanja na snagu Sporazuma objavit će Glavno tajništvo Vijeća u Službenom listu Europskih zajednica.


title: Odluka Vijeća (EU) 2016/572 od 11. travnja 2016. o imenovanju zamjenika člana Odbora regija kojeg je predložila Kraljevina Španjolska

text:
               13.4.2016

               HR

               Službeni list Europske unije

               L 97/11

         ODLUKA VIJEĆA (EU) 2016/572
   od 11. travnja 2016.
   o imenovanju zamjenika člana Odbora regija kojeg je predložila Kraljevina Španjolska
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog španjolske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

               (2)

               Mjesto zamjenika člana Odbora regija postalo je slobodno istekom mandata gđe Maríje Sol CALZADO GARCÍJE,

         DONIJELO JE OVU ODLUKU:
   Članak 1.
   Sljedeća osoba imenuje se zamjenikom člana Odbora regija do kraja tekućeg mandata koji istječe 25. siječnja 2020.:

               —

               g. Ángel Luis SÁNCHEZ MUÑOZ, Secretario General de Acción Exterior, Junta de Andalucía.

         Članak 2.
   Ova Odluka stupa na snagu na dan donošenja.

      Sastavljeno u Luxembourgu 11. travnja 2016.

            Za Vijeće

            Predsjednik

         M.H.P. VAN DAM

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova Odbora regija i zamjenika članova za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).


title: 2005/3/EZ: Odluka Komisije od 3. siječnja 2005. o prihvaćanju obveze ponuđene u vezi s ispitnim postupkom koji se odnosi na zaobilaženje antidampinških mjera uvedenih Uredbom Vijeća (EZ) br. 769/2002 na uvoz kumarina podrijetlom iz Narodne Republike Kine putem uvoza kumarina poslanog iz Indije ili Tajlanda, bez obzira na to je li deklariran da potječe iz Indije ili Tajlanda ili nije

text:
               11/Sv. 131

               HR

               Službeni list Europske unije

               116

         32005D0003

               L 001/15

               SLUŽBENI LIST EUROPSKE UNIJE

         ODLUKA KOMISIJE
   od 3. siječnja 2005.
   o prihvaćanju obveze ponuđene u vezi s ispitnim postupkom koji se odnosi na zaobilaženje antidampinških mjera uvedenih Uredbom Vijeća (EZ) br. 769/2002 na uvoz kumarina podrijetlom iz Narodne Republike Kine putem uvoza kumarina poslanog iz Indije ili Tajlanda, bez obzira na to je li deklariran da potječe iz Indije ili Tajlanda ili nije
   (2005/3/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškoga uvoza iz zemalja koje nisu članice Europske zajednice (1) (osnovna Uredba), a posebno njezin članak 8.,
   nakon savjetovanja sa Savjetodavnim odborom,
   budući da:
   A.   POSTUPAK

               (1)

               Nakon revizije nakon isteka mjere, Vijeće je Uredbom (EZ) br. 769/2002 (2) (izvorna Uredba) uvelo konačnu antidampinšku pristojbu u visini od 3 479 eura po toni na uvoz kumarina, obuhvaćenog oznakom KN ex 2932 21 00, podrijetlom iz Narodne Republike Kine (NRK).

               (2)

               Komisija je 24. veljače 2004. u skladu s člankom 13. stavkom 3. osnovne Uredbe primila zahtjev za ispitivanje navodnog zaobilaženja antidampinških mjera, uvedenih na uvoz kumarina podrijetlom iz NRK (zahtjev). Zahtjev je podnijelo Vijeće europske kemijske industrije (CEFIC) (predlagatelj) u ime jedinog proizvođača u Zajednici. Zahtjev je sadržavao dovoljno prima facie dokaza kojima se opravdalo pokretanje ispitnoga postupka.

               (3)

               Komisija je Uredbom (EZ) br. 661/2004 (3) (Uredba o pokretanju) pokrenula ispitni postupak o navodnom zaobilaženju antidampinških mjera uvedenih na uvoz kumarina podrijetlom iz NRK, putem uvoza kumarina poslanoga iz Indije ili Tajlanda, bez obzira na to je li deklariran da potječe iz Indije ili Tajlanda ili ne.

               (4)

               Vijeće je, na temelju ispitivanja, Uredbom (EZ) br. 2272/2004 (4) proširilo antidampinšku pristojbu, uvedenu na uvoz kumarina podrijetlom iz Narodne Republike Kine, na uvoz kumarina poslanog iz Indije ili Tajlanda, bez obzira na to je li deklariran da potječe iz Indije ili Tajlanda ili ne.

         B.   OBVEZA

               (5)

               Atlas Fine Chemicals Pvt. Ltd, sudjelujući proizvođač izvoznik u Indiji, ponudio je obvezu u skladu s člankom 8. stavkom 1. osnovne Uredbe. Prema toj je obvezi proizvođač izvoznik ponudio Zajednici prodaju kumarina koji zaista proizvodi u Indiji, do količinski gornje granice koja odgovara količini kumarina stvarno proizvedenog u Indiji i prodavanog Zajednici u razdoblju između 1. travnja 2003. i 31. ožujka 2004.

               (6)

               Trgovačko društvo će Komisiji također dostaviti redovite i detaljne informacije o svom izvozu u Zajednicu, što znači da Komisija može učinkovito nadgledati poštovanje obveze. Nadalje, to poduzeće ima takvu prodajnu strukturu da je, po mišljenju Komisije, rizik zaobilaženja dogovorene obveze ograničen.

               (7)

               Ponuda o obvezi jamči da će se u Zajednicu izvoziti samo kumarin koji je zaista proizveden u Indiji. S obzirom na gore navedeno, smatra se da obveza sprječava zaobilaženje te je stoga prihvatljiva.

               (8)

               Kako bi Komisija mogla učinkovito nadgledati poštovanje obveze poduzeća, kada se zahtjev za puštanjem u slobodan promet na temelju obveze dostavi odgovarajućim carinskim tijelima, izuzeće od pristojbe bit će moguće pod uvjetom da se dostavi račun koji sadrži barem informacije navedene u Prilogu Uredbi (EZ) br. 2272/2004. Te su informacije također potrebne kako bi carinska tijela s dovoljnom preciznošću mogla utvrditi da pošiljka odgovara komercijalnim ispravama. Kada se takav račun ne dostavi ili kada ne odgovara proizvodu predočenome carinskim tijelima, umjesto toga plaća se odgovarajuća stopa antidampinške pristojbe.

               (9)

               U slučaju kršenja ili odstupanja od obveze, u skladu s člankom 8. stavcima 9. i 10. osnovne Uredbe, može se uvesti antidampinška pristojba,

         DONIJELA JE OVU ODLUKU:
   Članak 1.
   Ovim se prihvaća obveza koju je ponudio dolje navedeni proizvođač u vezi s ispitnim postupkom o navodnom zaobilaženju antidampinških mjera na uvoz kumarina podrijetlom iz Narodne Republike Kine putem uvoza kumarina poslanog iz Indije ili Tajlanda.

               Zemlja

               Trgovačko društvo

               Dodatna oznaka TARIC

               Indija

                           Atlas Fine Chemicals Pvt. Ltd,

                           Debhanu Mansion,

                           Nasik-Pune Highway,

                           Nasik Road,

                           MS 422 101, Indija

               A579

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 3. siječnja 2005.

            Za Komisiju

         Peter MANDELSON

            Član Komisije

      (1)  SL L 56, 6.3.1996., str. 1., Uredba kako je zadnje izmijenjena Uredbom (EZ) br. 461/2004 (SL L 77, 13.3.2004., str. 12.).

      (2)  SL L 123, 9.5.2002., str. 1., Uredba kako je izmijenjena Uredbom (EZ) br. 1854/2003 (SL L 272, 23.10.2003., str. 1.).

      (3)  SL L 104, 8.4.2004., str. 99.

      (4)  SL L 396, 31.12.2004., str. 18.